S-312/2010

Mál þetta, sem dómtekið var 16. nóvember s.l., höfðaði ríkislögreglustjórinn með ákæru, útgefinni 21. október 2010, á hendur X, og Z, fyrirsvarsmaður ákærði X;

„A.

Á hendur ákærða [X] og ákærða einkahlutafélaginu [Z] fyrir meiri háttar brot gegn skatta- og bókhaldslögum framin í rekstri einkahlutafélagsins, sem ákærði [X] var stjórnarformaður, framkvæmdastjóri og prókúruhafi fyrir, með því að hafa:

1. Staðið skil á efnislega rangri virðisaukaskattsskýrslu vegna uppgjörstímabilsins janúar-febrúar árið 2008, en með þessu var eigi talin fram skattskyld velta samtals að fjárhæð kr. 2.510.000, og hafa eigi staðið ríkissjóði skil á virðisaukaskatti sem innheimtur var vegna sama tímabils, í samræmi við fyrirmæli IX. kafla laga um virðisaukaskatt nr. 50/1988, samtals að fjárhæð kr. 614.950.

2. Látið undir höfuð leggjast að færa lögboðið bókhald og vanrækt að varðveita bókhaldsgögn vegna starfsemi einkahlutafélagsins á rekstrarárinu 2008.

B.

Á hendur ákærða [X] fyrir meiri háttar brot gegn skatta- og bókhaldslögum framin í sjálfstæðri atvinnustarfsemi ákærða, með því að hafa:

1. Hvorki staðið skil á virðisaukaskattskýrslu vegna uppgjörstímabilsins september-október rekstrarárið 207 né staðið ríkissjóði skil á virðisaukaskatti sem innheimtur var vegna sama tímabils, í samræmi við fyrirmæli IX. kafla laga um virðisaukaskatt nr. 50/1988, samtals að fjárhæð kr. 1.612.769.

2. Staðið skil á efnislega röngu skattframtali gjaldárið 2008 vegna tekjuársins 2007, með því að telja ekki fram rekstrartekjur, sem skattskyldar eru samkvæmt 1. tölulið A-liðar 7. gr. laga um tekjuskatt nr. 90/2003, sbr. einnig 19. og 21. gr. laga nr. 41/1995 um tekjustofna sveitarfélaga, og þannig vanframtalið þær um kr. 6.582.731, og með þessu komið sér undan greiðslu tekjuskatts og útsvars samtals að fjárhæð kr. 2.250.677, sem sundurliðast sem hér greinir:

Vangreiddur tekjuskattur gjaldárið 2008:

Rekstrartekjur: kr. 6.582.731

Möguleg rekstrargjöld: kr. -233.854

kr. 6.348.877

Vantalinn tekjuskattsstofn: kr. 6.348.877

Vangreitt útsvar, útsvarsprósenta 12,70% kr. 806.307

Vangreiddur tekjuskattur og útsvar samtals: kr. 2.250.677

3. Látið undir höfuð leggjast að færa lögboðið bókhald og vanrækt að varðaveita bókhaldsgögn vegna sjálfstæðrar atvinnustarfsemi sinnar á árinu 2007.

Framangreind brot ákærða [X] hvað varðar 1. tölulið A hluta og 1. og 2. tölulið B hluta ákæru teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005 að því er varðar 1. töluliði A og B hlutum ákæru.

b) 1. mgr. 109. gr. laga um tekjuskatt nr. 90/2003 að því er varðar 2. tölulið B hluta ákæru.

Framangreind brot ákærða [X] samkvæmt 2. tölulið A hluta ákæru og 3. tölulið B hluta ákæru teljast varða við 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

c) 1. og 2. tölulið 1. mgr. 37. gr., sbr. 36. gr. laga nr. 145/1994 um bókhald, sbr. 1. gr. laga nr. 37/1995.

Framangreind brot ákærða [Z] í A hluta ákæru teljast varða við:

a) 8. mgr. 40. gr. laga nr. 50/1988 um virðisaukaskatt, sbr. og tilvitnuð ákvæði í a) lið hér að ofan.

b) 40. gr. laga nr. 145/1994, um bókhald, sbr. og tilvitnuð ákvæði í c) lið hér að ofan.

Þess er krafist að ákærðu verði dæmd til refsingar og til greiðslu alls sakarkostnaðar.“

Ákærði krefst vægustu refsingar og að málskostnaður, þ.m.t. hæfileg málflutningslaun skipaðs verjanda greiðist úr ríkissjóði.

I.

Hinn 16. desember 2008 hóf skattrannsóknastjóri ríkisins rannsókn á bókhaldi og virðisaukaskattskilum Z og ákærða X, en tilefni hennar var tilkynning skattstjórans í Reykjanesumdæmi, dagsett 1. september s.á., um ætluð brot. Rannsóknin byggðist á virðisaukaskattskýrslum, bókhaldsgögnum og upplýsingum úr upplýsingakerfi skattyfirvalda um ákærðu, en samkvæmt upplýsingum úr fyrirtækjaskrá var ákærði X skráður stjórnarmaður, framkvæmdastjóri og prókúruhafi X á rannsóknartímabilinu, árin 2007 og 2008. Ákærði var yfirheyrður um kæruefnið af rannsóknaraðilum skattrann-sóknarstjóra þann 4. febrúar 2009.

Niðurstöður umræddrar rannsóknarinnar voru þær helstar að staðin hefðu verið skil fyrir Z á efnislega rangri virðisaukaskattskýrslu vegna uppgjörstímabilsins janúar-febrúar rekstrarárið 2008 og að skattskyld velta og útskattur félagsins væri vanframtalið, en einnig að vanrækt hafði verið að færa bókhald og varðveita bókhaldsgögn í starfsemi félagsins. Ennfremur leiddi rannsóknin í ljós að ákærði X hefði staðið skil á efnislega röngu skattframtali, vanrækt að standa skil á virðisaukaskattskýrslum og jafnframt að hann hefði vanrækt að reikna sér endurgjald vegna sjálfstæðrar starfsemi sinnar, standa skil á skilagreinum vegna staðgreiðslu opinberra gjalda, látið undir höfuð leggjast að færa lögboðið bókhald og vanrækt að varðveita bókhaldsgögn á árinu 2007.

Hinn 15. janúar 2010 tók skattrannsóknastjóri ríkisins ákvörðun um að senda mál ákærða og Z til opinberrar rannsóknar hjá efnahagsbrotadeild ríkislögreglustjórans. Ákærði var yfirheyrður af lögreglu um sakarefnið þann 25. mars s.l., en málið var til rannsóknar hjá embættinu þar til ákæra var gefin út 21. október 2010.

Ákærði kom fyrir dóm ásamt skipuðum verjanda sínum 16. nóvember s.l. Ákærði játaði skýlaust sök og þá háttsemi sem lýst er í ákæru ríkislögreglustjóra. Játning ákærða er í samræmi við rannsóknarskýrslur skattrannsóknastjóra og skýrslu hans hjá lögreglu.

Á grundvelli 1. mgr. 164. gr. laga nr. 88, 2008, um meðferð sakamála var málið tekið til dóms.

Að öllu framangreindu virtu og þar sem ekki er ástæða til að efa að játning ákærða sé sannleikanum samkvæm hafa viðhlítandi sönnur verið færðar fram fyrir sök ákærðu samkvæmt ákæru. Eru brot ákærðu og réttilega heimfærð til laga í ákæru.

II.

Ákærði, X, á að baki langan sakaferil. Hann hefur frá árinu 1995 hlotið fjórtán refsidóma, þar af tvo dóma Hæstaréttar. Hann hefur m.a. verið sakfelldur fyrir kynferðisbrot, fjársvik, skjalafals, þjófnað og umferðarlagabrot. Síðustu refsidómar ákærða eru frá 5. desember 2007, fangelsi í þrjú og hálft ár fyrir kynferðisbrot, skjalafals og umferðarlagabrot og var sá dómur staðfestur í Hæstarétti 27. nóvember 2008. Þá hlaut ákærði dóm þann 3. október 2008 fyrir gripdeild, fjársvik og skjalafals, en var ekki gerð sérstök refsing þar sem dæmdur var hegningarauki. Síðast hlaut ákærði dóm í Héraðsdómi Reykjavíkur 24. september s.l., sex mánaða óskilorðsbundið fangelsi fyrir fjársvik og umboðssvik, en brotin framdi hann á tímabilinu frá mars 2005 til febrúar 2009. Var það mál höfðað af lögreglustjóranum á höfuðborgarsvæðinu þann 2. september 2010.

Við ákvörðun refsingar ber m.a. að hafa hliðsjón af 78. gr. almennra hegningarlaga, en þar segir að verði maður, sem búið er að dæma fyrir eitt brot eða fleiri uppvís að því að hafa framið önnur brot áður en hann var dæmdur, skal dæma honum hegningarauka, sem samsvari þeirri þyngingu hegningarinnar, sem kynni að hafa orðið, ef dæmt hefði verið um öll brotin í fyrra málinu. Samkvæmt framansögðu hefur ákærði með síðustu tveimur dómum verið dæmdur til samtals fjögurra ára óskilorðsbundinnar fangelsisrefsingar, en brot þau sem hér eru til umfjöllunar eru framin fyrir uppkvaðningu þeirra dóma. Ákærði, X, játaði eins og áður er rakið skýlaust brot sín og ber að virða honum það til málsbóta. Á móti ber að líta til fyrrnefnds sakaferils ákærða X og þess að brot ákærðu teljast stórfelld.

Að ofangreindu virtu þykir refsing ákærða, X, með hliðsjón af 77. gr. og 78. gr. hegningarlaganna, hæfilega ákveðin fangelsi í tvo mánuði. Þá verður ákærða X og Z samkvæmt fyrr nefndum lagaákvæðum um bókhald, tekjuskatt og virðisaukaskatt, að auki gert að greiða sekt til ríkissjóðs, óskipt að hluta. Þykir sekt ákærða, X, með vísan til þess sem áður er rakið, hæfilega ákveðin 11.000.000 króna, en þar af greiði hið ákærða félag, Z, óskipt með honum 1.000.000 króna. Um vararefsingu fer samkvæmt því sem í dómsorði greinir.

Þóknun skipaðs verjanda ákærða, S-kk-ef H-kk-ef, hrl., þykir að teknu tilliti til virðisaukaskatts, hæfilega ákveðin 125.500 krónur, en að auki greiði ákærðu óskipt ferðakostnað verjandans, 25.600 krónur, en annan sakarkostnað leiddi ekki af rekstri málsins.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti fangelsi í tvo mánuði.

Ákærð, X, greiði 11.000.000 króna í sekt til ríkissjóðs, en ákærða Z, 1.000.000 króna sekt til ríkissjóðs óskipt með meðákærða. Verði sektin ekki greidd innan fjögurra vikna frá birtingu dómsins að telja skal ákærði, X, í hennar stað sæta fangelsi í fjóra mánuði.

Ákærðu greiði þóknun skipaðs verjanda síns, S-kk-ef H-kk-ef, hæstaréttarlögmanns, 125.500 krónur og 25.600 krónur í ferðakostnað.